Դատելով Ռիգայի հանդիպման ընթացքում հնչած հայտարարություններից այն մասին, որ ԵՄ-ն պատրաստվում է մանդատ տրամադրել ՀՀ հետ բանակցող թիմին երկկողմ հարաբերությունները կանոնակարգող նոր համապարփակ փաստաթղթի շուրջ բանակցություններ սկսելու համար, ակնհայտ է դառնում, որ եվրոպացի գործընկերների մոտ կա այն ընկալումն ու պատկերացումը, թե ԵՄ-ի հետ ՀՀ-ի ինտեգրման գործընթացը պետք է շարունակել: Եթե Վիլնյուսյան գագաթաժողովում կար որոշակի անորոշություն՝ կապված ՀՀ-ի եվրաինտեգրման գործընթացի հետ, ապա այժմ այն, կարելի է ասել, հաղթահարված է: Արդյունքում արդեն խոսվում է հարաբերությունների իրավական նոր հիմքերը սահմանող փաստաթղթի ստորագրման մասին, ինչը չափազանց դրական է: